Subject: automaatse haldusmenetluse eelnõu
From: "Maris Juha - HMK" <[email-masked]>
To: "Justiits- ja Digiministeerium" <[email-masked]>
Cc: Illimar Pärnamägi - JUSTDIGI <[email-masked]>
Date: Fri, 6 Feb 2026 10:01:03 +0200

Tere!

Ministeeriumil käis kooskõlastusringil automaatse haldusmenetluse eelnõu. 
Saadan ministeeriumile oma arvamuse selle eelnõu teemal (et vältida 
olukorda, kus see arvamus oleks lihtsalt tagantjärele targutamine pärast 
eelnõu vastuvõtmist).

Kuivõrd kiri on saadetud tööalaselt, ei ole tegemist dokumendiga, millele 
tuleks panna dokumendiregistris juurdepääsupiirang eraelu kaitseks.

Eelnõuga seoses on viidatud, et eelnõu oli menetlemisel Riigikogus, kuid 
seoses Riigikogu koosseisu volituste lõppemisega langes päevakorrast välja. 
Tuleb siiski märkida, et kooskõlastamisele esitatud eelnõu erineb oluliselt 
varasemalt Riigikogu menetluses olnud eelnõust, sest praeguse eelnõuga 
nähakse ette automaatsete haldusaktide ja toimingute tegemise võimalus 
sõltumata sellest, millist mõju see isikule avaldab ning kas haldusakti 
andmisel või toimingu sooritamisel tuleb sisustada määratlemata 
õigusmõisteid või rakendada kaalutlusõigust. Teisisõnu, võrreldes varasemaga 
on eelnõust kadunud isikute kaitseks seatud olulised garantiid.

Teiseks on eelnõuga, erinevalt varasemast, nähtud ette nö üldvolitus 
automaatseteks haldusaktideks/toiminguteks ilma, et vastavat haldusmenetlust 
reguleerivas eriseaduses tuleks täiendavalt ette näha, et konkreetsel 
haldusorganil konkreetses olukorras seda õigus teha on.

Eeltoodust tuleneb, et eelnõu kohaselt saab hakata tegema automaatseid 
toiminguid ning seejärel andma automaatseid haldusakte misiganes menetluses, 
sh haldusorgani enda algatusel alustatud järelevalvemenetluses. Näiteks võib 
tuua mis iganes viisil (drooniga, satelliidiandmed, aerofotod) õhust maa 
suunas tehnikavahendi abil kogutud andmete automaatse võrdlemise varasemate 
andmetega ning nende alusel ettekirjutuse/sunniraha/tagasinõude määramise. 
Nt PRIA menetlustes karja paiknemine, karja olemasolu ja suurus, põllumaa 
piirid, niitmine), Keskkonnaameti menetlustes metsamaaga seotud menetlused, 
ehitustegevus (ebaseaduslikud juurdeehitised, ehitised piirangutealas). 
Viitan siinjuures Maa-ameti satelliidiandmete keskuse ESTHub visioonipäeva 
kokkuvõttele(vt allpool), millest nähtub, et ideid ja soove sel viisil 
inimtegevuse jälgimiseks on hulgaliselt (vt tervikliku olukorrapildi 
infosüsteemist inimtekkeliste maastikumuudatuste tuvastamiseks; 
ehitustegevuse ja hoonete muudatuste automaatne tuvastamine).

Sisuliselt ainsaks "kaitsemeetmeks", mida eelnõu sisaldab, saab pidada 
õigust isiklikule vahetule kontaktile haldusorgani nimel tegutseva isikuga.

See, et haldusakti andmisel või automaatse toimingu korral avaldatakse 
andmekogude nimetused, milles sisalduvaid isikuandmeid kasutati, on väga 
tervitatav. Küll aga ei ole õige nimetada seda täiendavaks kaitsemeetmeks, 
sest tegemist on IKÜM art 14 sätestatud kohustuse täitmisega. Art 14 näeb 
ette, et andmesubjektile tuleb teatavaks teha mh töödeldavate isikuandmete 
liigid ja päritoluallikas ning automatiseeritud otsuste (sh 
profiilianalüüsi) korral ka teave kasutatava loogika ja selle kohta, 
millised on sellise töötlemise tähtsus ja prognoositavad tagajärjed 
andmesubjekti jaoks. Seega saab eelnõus sätestatud kohustust näha täiendava 
kaitsemeetmena üksnes selles ulatuses, milles muidu oleks haldusorganil 
olnud võimalik tugineda IKÜM art 14 lg 5 punktis c sätestatud erandile.

Selgusetuks jääb, millisel viisil on praktikas mõeldud, et haldusorganid 
hakkavad täitma nõuet, et automaatsele toimingule lisatakse kasutatud 
otsustuspõhimõtete ja kriteeriumide selgitus. Tänaseni ei suuda avalik 
sektor valdavalt täita andmesubjekti teavitamise kohustusi, või kui seda 
tehakse, siis asutuse kodulehel, mis ilmselgelt ei ole piisav näiteks 
olukorras, kus haldusorgan omal algatusel inimese teadmata on andmeid 
kogunud. Arvestades, et IKÜM art lg 3 kohaselt hiljemalt 1 kuu jooksul 
andmete saamisest, peaks kõigi taoliste automaatsete toimingute korral, 
millega kogutakse isikuandmeid, andmesubjekti teavitama. Ka täna kogutakse 
õhust eelkirjeldatud viisil andmeid, kuid ei ole teada, et ükski haldusorgan 
oma sellisest tegevusest oleks andmesubjekte teavitanud.  Seega, muutes 
taolise andmete kogumise automaatsete toimingute tegemise seadustamise kaudu 
tavapäraseks praktikaks, tuleb sisuliselt ja praktiliselt läbi mõelda ja 
kirjeldada, kuidas teavitamine toimuma hakkab. Seejuures tuleb silmas 
pidada, et mitte alati ei järgne andmete automaatsele kogumisele ja 
võrdlemisele haldusakti, millest inimene siis vähemalt tagantjärele saaks 
teada, et enne haldusakti andmist mingeid automaattoiminguid tehti. Samuti 
võib automaattoimingu ja haldusakti vahele jääda oluliselt pikem aeg, kui 1 
kuu, mis on ette nähtud andmete kogumisest andmesubjekti teavitamiseks.

Pole mõeldav, et inimene avastab end ühel hetkel düstoopiliselt toimivast 
automaatsest haldusriigist, kus iga uus päev võib postkasti tuua uue masina 
poolt koostatud rahanõude või ettekirjutuse, sest kõikvõimas masinasilm näeb 
kõike ning iga pisemagi rikkumise menetlemiseks enam ressurssi ei kulu. Ka 
ei ole mõeldav, et inimene saaks sellest, kuidas ja mida kõike automaatselt 
jälgitakse ja analüüsitakse, teada üksnes nii, et ta loeb läbi kõikvõimalike 
Eesti ametiasutuste kodulehtedel (heal juhul) avaldatud 
andmetöötlustingimused või veel teab mis rubriigid.

Ning lõpetuseks tuleb välja tuua, et vähemalt maksuameti senised automaatsed 
haldusaktid on olnud sedavõrd arusaamatu sisuga, et enne uute automaatsete 
haldusaktide seadustamist tuleks tõsiselt läbi mõelda, et haldusorganid 
suudaks automaatseid haldusakte anda selliselt, et need tõepoolest ka 
inimestele arusaadava sisuga saaksid.

Maris Juha
Harju Maakohtu kohtunik ja Tartu Ülikooli andmekaitseõiguse õppejõud

Maris Juha
kohtunik
Harju Maakohus

Konfidentsiaalsusmärge:
Selles e-kirjas sisalduv teave ja võimalikud manused on mõeldud ametialaseks 
kasutamiseks ning seda võivad kasutada vaid e-kirja adressaadid. E-kirjas 
sisalduvat teavet ei tohi ilma saatja selgelt väljendatud loata edasi saata 
ega mistahes viisil kõrvalistele isikutele avaldada.
Juhul, kui Te olete saanud käesoleva e-kirja eksituse tõttu, teavitage 
sellest kohe saatjat ning kustutage e-kiri oma arvutisüsteemist.